Bertel Haarder (V), 2008-12-11:
Hvis gode viljer kunne løse problemer, havde vi løst en masse problemer i dag.
Tak for engagementet, tak for den brede enighed om vigtigheden af de praktisk-musiske fag og tak for enigheden om, at alle fag skal bæres af faglighed, og at alle fag skal have en kreativ dimension - kreativ, ikke rekreativ.
Derfor er det måske også bedre at tale om de musisk-praktiske fag end om de musisk-kreative fag
, men det skal bestemt ikke skille os ad.
Jeg minder bare om, at noget af det, der kendetegner de talentaktiviteter, der foregår inden for naturvidenskaben, netop er ambitionen om at kombinere leg og læring inden for naturvidenskab, så det kreative er altså ikke forbeholdt de musisk-praktiske fag.
De musisk-praktiske fag har en egenværdi, og jeg er overbevist om, at de derudover har en virkning på de øvrige fag.
Meget tyder nemlig på, at det, der skaber bedst læring, er en kombination af brug af højre hjernehalvdel og brug af venstre hjernehalvdel, altså fornuft og følelse, det musiske og det rationelle.
Hvis man i de musisk-praktiske fag får den oplevelse at koncentrere sig, fordybe sig eller gå op i musik, billedkunst, sløjd, håndgerning, eller hvad det nu er, vil den koncentrationsevne og den oplevelse, man har fået ved det, jo også smitte af på andre fag, så jeg er sikker på, at der er en sammenhæng mellem folkeskolens forskellige fag, hvis man vel at mærke husker at sætte mål og stille krav i dem alle.
Som indledning til debatten beskrev jeg en lang række initiativer.
Der er også kommet forslag her under debatten, og jeg er sådan set for dem alle.
Men vi skal selvfølgelig prioritere, dels fordi ingen af os jo har ubegrænsede midler til ekstra timer, dels fordi vi bliver nødt til at tage det problem, at vi altså heller ikke har ubegrænsede lærerkræfter, alvorligt.
Det gælder specielt inden for de musisk-praktiske fag.
Derfor vil jeg da håbe, at både fru Pernille Vigsø Bagge og fru Marianne Jelved trods alt vil medgive, at så længe vi ikke har tilstrækkelig mange uddannede lærere inden for f.eks. musik, er det en god idé at prøve at få musikpædagoger, som er konservatorieuddannede, til at udfylde hullet.
Når det gælder det didaktiske, har musikpædagoger måske en svagere uddannelsesbaggrund - hvad jeg ikke er sikker på, men lad os sige, det er tilfældet - men de har til gengæld noget andet.
De behersker et instrument, og det er altså meget godt, hvis man vil sætte fut i en klasse, der måske er lidt sløv og ikke har haft for mange oplevelser med musik, at der er en lærer, som faktisk kan spille eller synge eller begge dele.
Derfor håber jeg stadig væk, at der er bred opbakning til, at jeg går til Kommunernes Landsforening og Danmarks Lærerforening og siger, at nu vil vi gerne have nedbrudt disse helt unødvendige mure mellem kultursektoren og undervisningssektoren, så man - især i tilfælde af, at man mangler linjefaguddannede lærere - kan hente lærere i kunst- og kultursektoren, så de kan få kombinationsstillinger og rimelig behandling i lighed med alle andre lærere, hvis de hjælper til med 5 eller 10 timer om ugen i den nærliggende folkeskole.
Det ville være fuldstændig meningsløst at stå og tale om, at nu skal vi have kunsten ind i skolen, og samtidig gå ind for, at kunstnerne ikke skal have lov til at komme ind i skolen, ligesom det er meningsløst at tale om, at vi skal have mere musik, men musikfolkene må ikke komme ind.
Jeg går ud fra, at det ikke er det, som er synspunktet, og at vi derfor med meget bred opbakning kan sige til organisationerne: Fjern nu disse overflødige mure mellem sektorerne.
Lad os stimulere hinanden, lad os give folk med anderledes kompetencer en chance i de tilfælde, hvor vi har brug for dem.
De skal naturligvis ikke have krav på livslang ansættelse uden hensyn til den måde, hvorpå de varetager undervisningen.
Nogle er gode, nogle er dårlige, og hvis man er god, skal man have en lige chance.
Til sidst vil jeg sige om oppositionspartiernes forslag til vedtagelse, at jeg ikke er fremmed for tanken om et videncenter.
Jeg synes ikke, vi skal vedtage det her og nu, for hvor skal det være, hvad har vi i forvejen, og hvad er helt præcis opgaven for sådan et videncenter?
Vi har jo en hel del videncentre i forvejen, og det kan man bruge som argument for, at vi skal have endnu et, men det kunne jo også være, vi efter en evaluering skulle prøve at finde den rette form for videncentre.
Der er i hvert fald en ting, som jeg er blevet overbevist om, og det er, at alt, hvad vi skal have den slags, skal ligge på professionshøjskoler, for videncentre giver kun mening, hvis de er med til at styrke professionshøjskolernes udviklings- og forskningsbasering.
Som sagt har jeg principielt ikke noget imod et videncenter.
Jeg synes, det er lidt svært at vedtage det her og nu, men jeg vil godt sige til de partier, hvis forslag til vedtagelse måske ikke bliver vedtaget, at jeg da i meget høj grad vil tage det forslag alvorligt og tage det med i overvejelserne.
Det er jeg sikker på også gælder for regeringspartierne og for Dansk Folkeparti.